วิกฤตกระทบไทยสุดในโลก โดนลดเงินเดือน-เลย์ออฟตรึม
โพสต์ทูเดย์ &#8212; บีบีดีโอ เผยผลวิจัยทั่วโลก พบไทยเจ็บหนักจากวิกฤต โดนตัดเงินเดือนเลย์ออฟสูงสุดในโลก คนประหยัดใช้เฮาส์แบรนด์ เปลี่ยนพฤติกรรมใช้จ่าย เฮ้าส์แบรนด์มาแรง
24 ก.ย. 2552

โพสต์ทูเดย์ — บีบีดีโอ เผยผลวิจัยทั่วโลก พบไทยเจ็บหนักจากวิกฤต โดนตัดเงินเดือนเลย์ออฟสูงสุดในโลก คนประหยัดใช้เฮาส์แบรนด์ เปลี่ยนพฤติกรรมใช้จ่าย เฮ้าส์แบรนด์มาแรง
นายสงกรานต์ เศรษฐสมภพ ประธานกรรมการบริหาร บริษัท บีบีดีโอ กรุงเทพ เปิดเผยผลสำรวจความคิดเห็น ทัศนคติของผู้บริโภค 1.5 หมื่นตัวอย่าง ตั้งแต่ต้นปีที่ผ่านมา ภายใต้โครงการ Trading Up Trading Down ซึ่งเครือข่ายของบีบีดีโอทั่วโลกจัดทำขึ้นใน 15 ประเทศแถบภูมิภาคเอเชียแปซิฟิกและยุโรปว่า ไทยเป็นประเทศที่ได้รับผลกระทบมากที่สุดจากภาวะเศรษฐกิจถดถอยของโลกในครั้งนี้
ทั้งนี้ 18% ของผู้ตอบแบบสอบถามตอบว่า ได้รับผลกระทบทั้งในแง่ของการถูกลดเงินเดือนและถูกให้ออกหรือเลย์ออฟ ซึ่งเมื่อเทียบกับประเทศอื่นๆ แล้ว ไทยกระทบสูงสุดเป็นอันดับ 1 รองลงมาสหรัฐอเมริกา สิงคโปร์ ไต้หวัน และฝรั่งเศส ตามลำดับ สำหรับการวิจัยครั้งนี้ประเทศไทยทำวิจัยกลุ่มตัวอย่าง 1,000 คน และสัมภาษณ์เชิงลึกอีก 300 คน
นายสงกรานต์ กล่าวว่า ผู้บริโภคคนไทยถึง 49% รู้สึกแย่กับภาวะวิกฤตเศรษฐกิจครั้งนี้มากกว่าวิกฤตต้มยำกุ้งในปี 2540 และส่วนหนึ่งได้เปลี่ยนพฤติกรรมการใช้ชีวิตให้สอดรับกับสถานการณ์ที่เกิดขึ้น เช่น 39% ของกลุ่มตัวอย่างจอดรถไว้ที่บ้าน หันมาใช้บริการรถสาธารณะ 56% ใช้จ่ายนอกบ้านลดลง เช่น ดูหนัง ฟังเพลง แต่ใช้บริการความบันเทิงในบ้านเพิ่มขึ้น เช่น ดูดีวีดี เล่นเกม อินเทอร์เน็ต ใช้โทรศัพท์มือถือ
นอกจากนี้ ยังใช้บัตรเครดิตลดลง เพราะไม่มั่นใจความสามารถในการชำระเงิน รวมถึงเก็บออมน้อยลง เพราะค่าครองชีพที่สูงขึ้น ขณะที่ 49% ของกลุ่มตัวอย่างหันมาซื้อสินค้าเฮาส์แบรนด์ ซึ่งมองว่าคุ้มค่า คุ้มราคา
“ผู้บริโภคคนไทยคิดว่าวิกฤตเศรษฐกิจครั้งนี้หนักหนา ประกอบกับความไม่แน่นอนทางการเมืองทำให้ขาดความมั่นใจ พวกเขารู้สึกสูญเสียทั้งในเรื่องความปลอดภัย การมองโลกในแง่ดี รวมถึงความสามารถในการควบคุมสิ่งรอบตัว และเชื่อว่าสถานการณ์เช่นนี้ยังดำรงอยู่อีกอย่างน้อย 1 ปี” นายสงกรานต์ กล่าว
ทั้งนี้ จากผลวิจัยดังกล่าวทางบีบีดีโอได้แบ่งผู้บริโภคภายใต้สภาวะวิกฤตเศรษฐกิจเป็น 4 กลุ่ม ได้แก่ 1.กลุ่ม Strugglers คือกลุ่มที่ได้รับผลกระทบโดยตรง เป็นกลุ่มที่ไม่มั่นคงทางการเงินและมองหาสินค้าราคาถูก 2.กลุ่ม Rebounders กลุ่มชนชั้นกลาง ซึ่งเป็นคนส่วนใหญ่ของประเทศไทย เป็นกลุ่มที่มองโลกในแง่ดี แม้ได้รับผลกระทบทางเศรษฐกิจ แต่ต้องปรับตัวอยู่รอด วางแผนการเงิน เก็บออม 3.Recessionistas กลุ่มที่ไม่ได้รับผลกระทบจากเศรษฐกิจชะลอ เพราะสถานะการเงินที่ดี ไม่มีลูก ซึ่งยังคงใช้จ่ายตามปกติและ4.Spectators กลุ่มคนอายุน้อย ที่ไม่มีวางแผนทางการเงิน สนุกกับชีวิตไปวันๆ โดยไม่คิดมาก มีมากใช้มาก